איחוד בני הישיבות

איחוד בני הישיבות (מכונה לעיתים גם "האיחוד" או "איגוד בני הישיבות") הוא ארגון חינוכי-קהילתי חרדי הפועל בישראל, אשר מפעיל גם תנועת נוער מוכרת. מטרת הארגון היא לחזק ולגבש את בחורי הישיבות באמצעות רשת סניפים, מערך חינוכי-קהילתי ותוכניות תמיכה מגוונות.

הארגון פועל בפריסה ארצית, ומספק מסגרת רוחנית, לימודית וחברתית לבחורי ישיבות לאורך כל השנה, עם דגש מיוחד על פעילות בתקופות בין הזמנים.

שמו הציבורי של הארגון הוא "איחוד בני הישיבות", וכך גם שם תנועת הנוער. הוא רשום כעמותה רשמית בשם "איחוד הנוער (ע"ר)".

הקמה ויסוד
הארגון הוקם בראשית שנות ה-2000 כיוזמה קהילתית מקומית במספר קהילות חרדיות, בראשן ירושלים ומודיעין עילית, מתוך מטרה להעניק לבחורי ישיבות מסגרת ערכית ותורנית בתקופות שאינן חלק מהשגרה הישיבתית – בעיקר בבין הזמנים ובחופשות. היוזמה נולדה מתוך צורך שעלה מהשטח, על ידי הורים, אנשי חינוך ורבנים, שזיהו פער בשמירה על הרציפות הרוחנית, הלימודית והחברתית של תלמידי הישיבות, וחיפשו אמצעים לחיזוק החיבור הקהילתי והאישי שלהם.

כמענה לכך הוקמו מוקדים קהילתיים מקומיים שפעלו בהתנדבות, וארגנו פעילות תורנית, חברתית ורגשית מותאמת לבחורי ישיבה. הצלחת המודל המקומי והביקוש הגובר הביאו להקמת רשת סניפים אזורית שהתפתחה לרמה ארצית. את תהליך ההרחבה והמיסוד הוביל הרב יהודה וייספיש, שעמד אז בראש מסגרות הנוער המקומיות במודיעין עילית.

בשנת 2023 נרשם הארגון באופן רשמי כתנועת נוער מוכרת במשרד החינוך, תחת השם "איחוד בני הישיבות".

מטרות
לחזק את הרציפות הרוחנית של בחורי הישיבות בתקופות שבין זמני הלימוד הסדירים.
להעניק תמיכה אישית לבחורים המתמודדים עם אתגרים רגשיים, חברתיים או לימודיים.
לפתח מסגרות חינוכיות בלתי-פורמליות ברוח עולם הישיבות, תוך שמירה על אקלים תורני.
ליצור חיבור עמוק של הבחור לזהותו הפנימית כבן ישיבה, ולחזק את זיקתו לקהילה ולעולם הישיבות.

הנהגה ומבנה ארגוני
נשיא הארגון הוא מנהיג הציבור החרדי-ליטאי הרב משה הלל הירש, ראש ישיבת סלובודקה (בני ברק), אשר מלווה את הארגון מבחינה רוחנית. לצידו מכהן בנשיאות הרב דוד כהן, ראש ישיבת חברון וחבר מועצת גדולי התורה.
תחת הנהגה זו פועלת ועדת רבנים בראשות הרב יוסף קורלנסקי, משגיח בישיבת בית מדרש עליון.

יו"ר הארגון והמנכ"ל הוא הרב יהודה וייספיש, המוביל את הפעילות השוטפת ואת ההכוונה החינוכית.
לצדו פועלת הנהלה מקצועית ורשת של רכזים אזוריים ומתנדבים מקומיים, הפועלים בתיאום עם הנהגת הקהילות והרבנים המקומיים.

אגפים ותוכניות
הארגון מפעיל כמה אגפים מקצועיים ותוכניות העונות לצרכים שונים של תלמידי הישיבות:
אגף ייעוץ וסידור ישיבות
אגף המתמחה בליווי בחורים הנמצאים בצומת דרכים או מתקשים להשתלב במסגרת לימודית קיימת.
האגף מספק ייעוץ אישי, שיחות הכוונה מקצועיות וסיוע בשיבוץ מחדש לישיבה מתאימה.
אגף "לב בנים"
מערך תמיכה לבחורי ישיבות המתמודדים עם אתגרים רגשיים, חברתיים או לימודיים. האגף פועל בשיתוף אנשי מקצוע, מחנכים ורבנים, ומקיים ימי עיון וקווי סיוע ייעודיים.
תוכנית "ותלמודו בידו"
תוכנית לעידוד כתיבת חבורות וחידושי תורה המיועדת לכלל תלמידי הישיבות.
החיבורים נבחנים בידי צוות רבנים, ומחבריהם משתתפים בטקס הוקרה שנתי וזוכים בפרסים ומלגות.
תוכנית "המשיבים"
תוכנית משותפת של האיחוד וואגף א' לחינוך ילדים ונוער בסיכון במשרד החינוך, הפועלת בכל הישיבות הגדולות בארץ.
במסגרתה מוצב בישיבה משיב ייעודי האחראי על תלמידי שיעור א
שמירה על קשר אישי עם הבחורים בתחילת דרכם בישיבה.
איתור מוקדם של קשיי הסתגלות ואתגרים לימודיים או חברתיים.
תיאום הפניה לאגפי הסיוע המתאימים באיחוד ולרכז הסניף המקומי.
היעד הוא לזהות קשיים ולמנוע נשירה עוד בטרם יחמירו, ולסייע לבחורים לצלוח את תקופת ההסתגלות הראשונית לישיבה הגדולה.

פרסומים
האיחוד מפיץ באופן קבוע שני פרסומים מרכזיים, המבטאים את היקף פעילותו ואת רוחו התורנית-קהילתית.
ירחון שׁבתי
ירחון חודשי (מאז תשרי תשפ״א, 2020) המשמש במה לביטוי אישי ותורני של בחורי הישיבות.
כולל חידושי תורה, מאמרי השקפה וליבון סוגיות אקטואליות, מדורים קבועים ודברי חיזוק פרי עטם של משתתפי הסניפים.
מופץ באלפי עותקים דרך רכזי הסניפים ובחלוקה מוסדית רחבה בעולם הישיבות.
כל גיליונותיו נשמרים בארכיון הספרייה הלאומית.
ניוזלטר חודשי מקוון
 נשלח בדוא"ל אחת לחודש לאלפי מנויים – הורים, רכזים ורבנים המלווים את פעילות האיחוד.
 כולל סקירות פעילות, נתונים סטטיסטיים, ראיונות ועדכונים מערכתיים מן השטח.

 מערך הטיולים בין הזמנים 
בכל בין הזמנים (תשרי וניסן) מפעיל הארגון מערך טיולים ארצי לכ-20 אלף בחורי ישיבות בשבוע. הטיולים מהווים פעילות חברתית-קהילתית מפוקחת: רכזי הסניפים מלווים את החניכים, משוחחים איתם בדרך ומפנים במידת הצורך לאגפי הסיוע של הארגון.

 תשרי תשע״ח – טיול צפון ל-בחורי ירושלים ובני-ברק.
 ניסן תשע״ח – מסלול יער ויום פיינטבול בצפון.
 אב תשפ״ה – הקמת מתחם "איחודצ׳ה" בכרמיאל לשירות אלפי משתתפי טיולי הצפון.
 תשרי תשפ״ה – בעקבות מלחמת חרבות ברזל ביטל הנשיא הרב הירש את כל הטיולים, על-אף נזק שנאמד בלמעלה ממיליון ₪.

 יום עיון לבחורי הישיבות הגדולות 
האיחוד מקיים אחת לשנה יום עיון בן-יומיים לבחורי הישיבות הגדולות, הכולל לינה, פאנלים חינוכיים וליבון סוגיות מחיי הישיבה.

הוועידה הארצית

 הוועידה השנתית לרכזים 
אחת לשנה מתקיימת ועידה מרכזית למאות רכזים, ראשי סניפים ואנשי צוות מכל רחבי הארץ. הוועידה כוללת הרצאות, סדנאות, הכשרות מקצועיות, שיחות חיזוק ודיונים מערכתיים. מטרת הוועידה היא לחזק את הקשר בין השטח להנהלה המרכזית, ולתאם מדיניות חינוכית וקהילתית אחידה.

 הוועידה הארצית לבני הישיבות 
הארגון מקיים מדי שנה ועידה ארצית לאלפי חניכים, לרוב במרכז הקונגרסים בנייני האומה בירושלים, המשלבים הרצאות ונאומים מראשי ישיבות ומנשיאי הארגון, לצד מופעי זמר של אמני מוזיקה חסידית.

ב-3 באוקטובר 2021 קיים הארגון ועידה ארצית במתכונת רחבה יותר, ראשונה מסוגה, בהיכל פיס ארנה ירושלים לכ-12,000 בני ישיבות מכל רחבי הארץ. בוועידה השתתפו עשרות רבנים וראשי ישיבות ומנהיגי הציבור החרדי ובראשם הרב חיים קניבסקי, הרב ברוך דב פוברסקי, ונשיאי הארגון הרב משה הלל הירש והרב דוד כהן.

ב-16 באוקטובר 2025 קיים הארגון ועידה ארצית נוספת לכ-12,000 בני הישיבות הגדולות, בהיכל פיס ארנה בירושלים, בהשתתתפות עשרות ראשי הישיבות הגדולות בישראל, רבני קהילות ומנהיגי הציבור החרדי-ליטאי הרב דב לנדו והרב משה הלל הירש נשיא הארגון.

נתוני פעילות נכון לשנת תשפ"ה (2025)

 כ-35,000 חניכים פעילים.
 פעילות ב-31 ערים ו-358 מוקדי פעילות.
 כ-600 רכזים ומתנדבים.
 תוכנית "מסילות": 1,242 משתתפים ב-69 מוקדים.
 תוכנית "נטועים": 22,150 משתתפים ב-195 מוקדים.
 תוכנית "מקדשי שביעי": 12,560 משתתפים ב-210 מוקדים.
 פעילות בין הזמנים: 347 מוקדים.
 שיבוצים בישיבות: כ-3,500 בשנה.

 קישורים חיצוניים 


 הערות שוליים 

קטגוריה:תנועות נוער עבריות
קטגוריה:יהדות חרדית בישראל
קטגוריה:ישיבות קטנות
קטגוריה:תנועות נוער מאושרות